เซี่ยงไฮ้คอมโพสิตปิดบวก 21.20 จุด รับแบงก์ชาติจีนรุกอัดฉีดสภาพคล่อง
เซี่ยงไฮ้คอมโพสิตปิดบวก 21.20 จุด รับแบงก์ชาติจีนเดินหน้าอัดฉีดสภาพคล่อง
19 มิ.ย. 2560

ดัชนีเซี่ยงไฮ้คอมโพสิตตลาดหุ้นจีนปิดปรับตัวขึ้นในวันนี้ ดัชนีเซี่ยงไฮ้คอมโพสิตปิดบวก 21.20 จุด หรือ +0.68% แตะที่ระดับ 3,144.37 จุด
เนื่องจากนักลงทุนคลายความวิตกกังวลเกี่ยวกับภาวะสภาพคล่องตึงตัวของจีน หลังจากมีรายงานว่า ธนาคารกลางจีนยังคงเดินหน้าอัดฉีดสภาพคล่องเข้าสู่ระบบ นอกจากนนี้ ตลาดยังได้แรงหนุนจากรายงานที่บ่งชี้ถึงความมีเสถียรภาพในตลาดอสังหาริมทรัพย์
ตลาดหุ้นจีนได้รับแรงหนุนจากการที่ธนาคารกลางจีนอัดฉีดสภาพคล่องอย่างต่อเนื่อง ผ่านการดำเนินงานทางตลาดเงิน (Open Market Operations) หรือ OMO มูลค่า 1.20 แสนล้านหยวนในวันนี้
นอกจากนี้ ตลาดยังได้รับแรงหนุนหลังจากสำนักงานสถิติแห่งชาติจีน (NBS) รายงานว่า ตลาดอสังหาริมทรัพย์ในเมืองใหญ่ๆของจีนยังคงมีเสถียรภาพ หลังจากที่ทางการจีนได้นำมาตรการต่างๆมาใช้ เพื่อสกัดการพุ่งขึ้นของราคาบ้าน
สำหรับข้อมูลเศรษฐกิจด้านอื่นๆที่มีการเปิดเผยในวันนี้ กระทรวงพาณิชย์จีนเปิดเผยว่า มูลค่าการลงทุนโดยตรงในต่างประเทศ (ODI) ของธุรกิจนอกภาคการเงินประจำเดือนพ.ค. หดตัวลง 38.8% เมื่อเทียบรายปี แตะที่ 8.22 พันล้านดอลลาร์
นอกจากนี้ ในช่วง 5 เดือนแรกของปี 2560 ตัวเลข ODI นอกภาคการเงินของจีนยังหดตัวลง 53% อยู่ที่ 3.459 หมื่นล้านดอลลาร์ ขณะที่บริษัทสัญชาติจีนได้ลงทุนในบริษัท 3,121 แห่ง ใน 145 ประเทศและภูมิภาค
 